Ջոն Բեգնոլդ Բարջես

Ջոն Բեգնոլդ Բարջես (հոկտեմբերի 21, 1829(1829-10-21), Չելսի, Կենսինգտոն և Չելսի, Մեծ Լոնդոն, Անգլիա, Մեծ Բրիտանիայի և Իռլանդիայի միացյալ թագավորություն - նոյեմբերի 2, 1897(1897-11-02), Լոնդոն, Մեծ Բրիտանիայի և Իռլանդիայի միացյալ թագավորություն), պատմական ժանրի անգլիացի նկարիչ, բազմաթիվ աշխատանքներ ունի նկարված Իսպանիայում։


== Կյանք և ստեղծագործական ուղի ==

Բարջեսը ծնվել է Լոնդոնի Չելսի շրջանում։ Նրա հայրը Հենրի Ուիլյամ Բարջեսն էր։ Նա բնանկարներ է նկարել Ուիլյամ 4-րդի համար։ Բարջեսը ականավոր նկարիչների ընտանիքից էր։ Սովորել է Բրոմտոնի Քերականության դպրոցում։ Հոր մահից հետո` 10 տարեկանում, նա սովորում է հոր ընկերոջ՝ մանրանկարիչ Ուիլյամ Չարլզ Ռոսի մոտ։ 1848 թվականին սովորում է Սոհոյում գտնվող Ջեյմս Մավյու Լեյի դպրոցում։ 1850 թվականին նա Գեղարվեստի թագավորական ակադեմիայում ցուցադրության է ներկայացնում մի նկար, իսկ 1849 թվականին ընդունվում է Թագավորական ակադեմիայի դպրոցը և արժանանում առաջին կարգի մեդալի բնական պատկեր ոճով նկարված նկարի համար։ 1852 թվականից սկսած ամեն տարի նա մասնակցություն է ունեցել Գեղարվեստի թագավորական ակադեմիայի ամենամյա ցուցահանդեսին։
Բարջեսը իր կարիերան սկսել է դիմանկարներ նկարելով։ 1858 թվականին իր ընկերոջ՝ նկարիչ Էդվին Լոնգի հետ Իսպանիա է ճանապարհորդում և ճանապարհորդության ընթացքում բազմաթիվ նկարներ նկարում։ Հետագա երեսուն տարիների ընթացքում նա ամեն տարի մեկնում էր Իսպանիա, հաճախ շփվում տեղացի գյուղացիների հետ՝ ապրելով նրանց կյանքով և կիսելով նրանց հացը։ Նա մեկնել է նաև Մարոկկո։ 1860 թվականին ամուսնանում է Ռոբերտ Թըրնրի դուստր Սոֆյայի հետ Լինքոլնշիրի Գրենթամ քաղաքից։
Բարջեսի առաջին հաջողություն ունեցած նկարն է «Բրավո Տորոն» (1865)։ Մյուս հայտնի նկարներից են «Գնչուի կողմից գողացածը» (1868), «Համբուրելով մասունքներ Իսպանիայում» (1869), «Տաղանդավոր սափրիչը» (1875)։ 1877 թվականին նա ընտրվում է Գեղարվեստի թագավորական ակադեմիայի կրտսեր անդամ։ Նրա նկարներից են նաև «Նամակագիրը» (1882), «Ծեծկռտուք հարսանիքին» (1884), «Ծխախոտագործները», «Ազատ լրատվություն» (1890), որը Բարջեսի դիպլոմային աշխատանքն էր 1889 թվականին Թագավորական ակադեմիայի անդամ ընտրվելիս։ 1850-1897 թվականների ընթացքում Թագավորական ակադեմիայում Բարջեսը ցոցահանդեսների է ներկայացրել յոթանասուներեք աշխատանք, Բրիտանական ինստիտուտում տասնհինգ, հիսուն-վաթսուն աշխատանք էլ ներկայացրել է այլ ինստիտուտներում։

Բարջեսը մահացել է 1897 թվականի նոյեմբերի 12-ին Լոնդոնում սրտի բնածին արատից։ Այդ հիվանդությունից տառապում էր ամբողջ կյանքում։ Նրան հուղարկավորել են Վիլեսդենի Փեդինգտոն գերեզմանատանը։


== Ընտանիք ==

Ջոնը ճանաչված նկարիչների ընտանիքից էր։ Նրա հայրը Հենրի Ուիլյամ Բարջեսն էր։ Նա Ուիլյամ 4-րդի բնանկարիչն էր։ Պապը՝ բնանկարիչ Ուիլյամ Բարջեսն էր (1749–1812), իսկ ապուպապը՝ Թոմաս Բարջեսը, ում աշակերտն էր Թոմաս Գեյնսբորոն, զարմիկը՝ բնանկարիչ Ջոն Քարտ Բարջեսը (1798–1863) և Թոմաս Բարջեսը։


== Ծանոթագրություններ ==


== Գրականություն ==
John Bagnold Burgess (Magazine of Art, volume 5 (1882) pp. 133–137.
Wilfrid Meynell, The modern school of art, volume 2 (London: W. R. Howell & Co., c. 1887), pp. 55–63.
Lee Sidney, ed. (1901)։ «Burgess, John Bagnold»։ Dictionary of National Biography (1st supplement) 1։ London: Smith, Elder & Co 


== Արտաքին հղումներ ==
J. B. Burgess on Artnet
Paintings by Burgess Archived 2011-07-23 at the Wayback Machine. (Art Renewal Center - 9 Sep 2010)
Portraits of Burgess (National Portrait Gallery, London).